**Վլադիմիր Դիմիտրով-Մայստորա** (բուլղար․՝ Владимир Димитров-Майстора, բառացի՝ *Վարպետ*, փետրվարի 1, 1882(1882-02-01)[…], Ֆրոլոշ, Kocherinovo Municipality, Կյուստենդիլի մարզ, Բուլղարիա - սեպտեմբերի 29, 1960(1960-09-29)[…] կամ սեպտեմբերի 24, 1960(1960-09-24), Սոֆիա, Բուլղարիայի Ժողովրդական Հանրապետություն), բուլղարացի նկարիչ, գծագրիչ և ուսուցիչ։

Կենսագրություն
--------------

Վլադիմիր Դիմիտրովի նկարները Պլովդիվի կերպարվեստի թանգարանում
Վլադիմիր Դիմիտրովը ծնվել է 1882 թվականի փետրվարի 2-ին Ֆրոլոշ գյուղում՝ մակեդոնացի փախստականների ընտանիքում։ 1889 թվականին ընտանիքը տեղափոխվում է քաղաք Կյուստենդիլ, որտեղ կրթություն է ստացել ապագա նկարիչը։ Փոխել է մի քանի մասնագիտություն. աշխատել է որպես ներկարար և գրագիր շրջանային դատարանում, որտեղ էլ նկատում են նրա տաղանդը։ Համաքաղաքացիների կողմից կամավորությամբ հավաքված գումարով Վլադիմիր Դիմիտրովը մեկնում է Սոֆիա, որտեղ 1903 թվականին ընդունվում է Գեղարվեստի ուսումնարան (ներկայում՝ Բուլղարիայի գեղարվեստի ազգային ակադեմիա)՝ աշակերտելով Ժեկո Սպիրիդոնովին, Անտոն Միտովին ու Իվան Միրկվիչկային։ Ուսումնարանն ավարտել է 1910 թվականին։

Իր ստեղծագործական գործունեության առաջին շրջանում Վլադիմիր Դիմիտրով-Մայստորան հիմնականում ստեղծել է դիմանկարներ ու նատյուրմորտներ։ Բալկանյան երկու պատերազմների ու Առաջին համաշխարհային պատերազմի ժամանակ Վլադիմիր Դիմիտրով-Մայստորան՝ որպես նկարիչ, ընդգրկված է եղել Բուլղարիայի բանակի Ռիլայի դիվիզիայում։ Այդ ընթացքում նա ստեղծել է նկարների շարք, որ ռեալիստորեն պատկերում են ճակատային կյանքը։

Պատերազմից հետո Վլադիմիր Դիմիտրովը մեծ համբավ է ձեռք բերում որպես նկարիչ, որ մարտահրավեր է նետել ակադեմիզմին։ 1922 թվականին նա իր անհատական ցուցահանդեսում հանրությանն է ներկայացնում «Հունձք» շարքի նկարները։

Վլադիմիր Դիմիտրովը շատ է ճանապարհորդել Առաջին համաշխարհային պատերազմից առաջ և դրանից հետո. եղել է Ռուսաստանում, Իտալիայում, Ֆրանսիայում, Գերմանիայում և ԱՄՆ-ում։ 1923 թվականին Վլադիմիր Դիմիտրովն աշխատել է Իտալիայում։ 1924-1951 թվականներին նա մշտապես բնակվել է Շիշկովցի գյուղում, որ տեղակայված է Կյուստենդիլ քաղաքից ոչ հեռու։ Մասնակցել է խմբակային ցուցահանդեսների և կազմակերպել է իր անհատական ցուցահանդեսները Սոֆիայում, երկրի այլ քաղաքներում, ինչպես նաև իր հայրենի երկրամասի գյուղերում։ Այդ ժամանակաշրջանում նկարչի աշխատանքների թեման առավել հաճախ եղել են Կյուստենդիլի երկրամասի բնակիչների կյանքը և շրջակա բնությունը։

1944 թվականին Վլադիմիր Դիմիտրովն արժանացել է Կյուստենդիլի պատվավոր քաղաքացու կոչման։

Վլադիմիր Դիմիտրով-Մայստորան մահացել է 1960 թվականի սեպտեմբերի 29-ին Սոֆիայում։

Վլադիմիր Դիմիտրով-Մայստորայի ամենահայտնի աշխատանքների շարքին են պատկանում «Աղջիկներ» (1925-1935), «Երիտասարդ քույրերը Դիվլյա գյուղից» (1928-1930), «Ծաղկազարդի կիրակի» (1928), «Աղջիկները Կյուստենդիլի երկրամասից», «Հնձվորուհի» և «Աղջիկը խնձորների հետ» (երեքն էլ՝ 1930-1935 թվականներ), «Ճաշող հնձվորուհիները» և «Գյուղացի աղջիկը կակաչների մեջ» (երկուսն էլ՝ 1935-1938 թվականներ) նկարները։ Նկարչի ավելի քան 700 աշխատանքներ ցուցադրվում են Վլադիմիր Դիմիտրովի պատկերասրահում, որ գտնվում է Կյուստենդիլում։

Ծանոթագրություններ
------------------

1. 1 2 3 4  Dimitrov, Vladimir // *Benezit Dictionary of Artists* — OUP, 2018. — ISBN 978-0-19-977378-7 — doi:10.1093/BENZ/9780199773787.ARTICLE.B00051651
2. 1 2 3 4  *Katzarova M.* Dimitrov-Maistora, Vladimir // *Grove Art Online* / J. Turner — [Oxford, England], Houndmills, Basingstoke, England, New York: OUP, 2018. — ISBN 978-1-884446-05-4 — doi:10.1093/GAO/9781884446054.ARTICLE.T022809
3. 1 2  *Delarge J.* Le Delarge (ֆր.) — Paris: Gründ, Jean-Pierre Delarge, 2001. — ISBN 978-2-7000-3055-6
4. 1 2 3 4 5 6  Димитров-Майстора Владимир // Большая советская энциклопедия (ռուս.): [в 30 т.] / под ред. А. М. Прохоров — 3-е изд. — М.: Советская энциклопедия, 1969.
5. 1 2  Կերպարվեստի արխիվ — 2003.
6. ↑  Владимир Димитров-Майстора (1882-1960)
7. ↑  Վլադիմիր Դիմիտրով-Մայստորայի կենսագրությունը (բուլղ.)

Արտաքին հղումներ
----------------

* Статья о Владимире Димитрове — Майсторе
* Վլադիմիր Դիմիտրով-Մայստորայի նկարները(չաշխատող հղում)
* Галереи с репродукциями: Галерея «Домино»
* # Assenova, Valentina (2006). «Vladimir Dimitrov-Maistora's Bulgarian Madonna: Creed, Criticism, Propaganda» (PDF). Վերցված է 2008 թ․ դեկտեմբերի 6-ին. `{{cite journal}}`: Cite journal requires `|journal=` (օգնություն)

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Վլադիմիր Դիմիտրով-Մայստորա» հոդվածին։ |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | RKDartists |
|  |
| Բառարաններ և հանրագիտարաններ | Բրիտանիկա |
|  |
| 

|  Չափորոշչային վերահսկողություն |
| --- |
|  |
| BNE: XX1306377 · BNF: 149729627 · GND: 119498936 · ISNI: 0000000066360149 · LCCN: n82043460 · LNB: 000204607 · NKC: js2005269396 · NLP: a0000001222280 · NUKAT: n2012071389 · SUDOC: 183987357 · VIAF: 12578502 · ULAN: 500095664 · WorldCat VIAF: 12578502 |

 |

 |